Сыктывкарын видлалісны финн-йӧгра войтырлысь культура, кыв да традицияяс видзӧм да сӧвмӧдӧм йылысь юалӧмъяс. Коми Республикаса юркарын муніс «Россия Федерацияса финн-йӧгра войтырлӧн ассоциация» Ставроссияса ӧтйӧза ӧтмунӧм президиумлӧн заседание.

Заседаниесӧ восьтіс Коми Республикаса Юралысьӧс Медводдза вежысь Алексей Чернов да сиис заседаниеса участникъяслы бура уджавны, ёнмӧдны финн-йӧгра ӧтувтчӧмын уджалан да творческӧй йитӧдъяс.

Чукӧртчысьяс водзын «Россия Федерацияса финн-йӧгра войтырлӧн ассоциация» Ставроссияса ӧтйӧза ӧтмунӧмлӧн президиумса веськӧдлысь Пётр Тултаев пасйис, мый Коми Республика пыр вӧлі финн-йӧгра ӧтувтчӧм артмӧмсянь, сылӧн чукӧртӧма удж серти бур опыт.

«Коми муын чужӧны финн-йӧгра войтырлысь культура да традицияяс видзӧм да сӧвмӧдӧм кузя уна выль бала. И миянлы эм мыйӧ велӧдчыны. Бурторйыс сыын, мый ставыслы налы сетӧ отсӧг Коми Республикаса Веськӧдлан котыр,» - тӧдчӧдіс П. Тулаев.

Заседание вылын кывзісны энциклопедическӧй балаяс артмӧдӧм йылысь, университет бӧрын наука кадръяс дасьтӧм йылысь, наука ӧтувтчӧмъяслӧн ӧтйӧза организацияяскӧд водзӧ вылӧ йитӧдъяс кутӧм йылысь вӧзйӧмъяс. Татшӧм туйвизьясӧн вӧлі индӧмаӧсь финн-йӧгра энциклопедия лӧсьӧдӧм да «Финн-йӧгра фольклор» наука бала.